Foto: FAH

U SUBOTU će se u Zagrebu održati prosvjedni marš pod nazivom "Stop teroru šatoraša". Prosvjed organizira pokret Occupy Croatia, a okupljanje je u 14 sati na Trgu bana Jelačića. Prosvjednici će sa središnjeg gradskog trga prošetati do Savske 66, gdje se već četiri mjeseca održava ilegalni prosvjed šatordžija.

"Posebno bi voljeli da nam se pridruže svi branitelji koji ne podržavaju ovaj dernek", poručuju organizatori prosvjeda.

Tekst se nastavlja ispod oglasa

"Pozivamo vas na prosvjed protiv domaće ultradesnice (manjeg dijela braniteljske populacije) koja u strahu drži i politiku i institucije, i iznad svega ljude ove zemlje. Politička i javna scena zemlje od samog početka ovog derneka djeluje u skvrčenom strahu, panici od toga da ne naljuti domaću desnicu i dobije etiketu "lošeg Hrvata". Ucjena "šatoraša" je tolika da se rijetki ljudi usude i otvoreno progovoriti o tome na društvenim mrežama, a kamoli u stvarnosti. Oni koje se i usude progovoriti o tome dobivaju prijetnje, čak i smrću. U ovoj zemlji nije nikad bilo dobro nositi etiketu "izdajnika naše stvari". Osim toga šator u Savskoj 66 je Ilegalan od prvog dana "prosvjeda" - skup bez prijave koji traje već preko sto dana", stoji u pozivu na prosvjed.